open-index/open-wikipedia-markdown huggingface dataset:
Menopaus

**Menopaus** on periood naise elus, mil menstruatsioonid lõppevad ehk lõppeb viljakas iga. Keskmiselt saabub menopaus 50-51-aastaselt. Varaseks peetakse menopausi, mis algab enne 45. eluaastat. Menopausi algust mõjutavad ülekaal, suitsetamine ja stress. Menopausi diagnoositakse tagasiulatuvalt, kui 12 kuu jooksul pole esinenud menstruatsiooni.

## Sümptomid
Menopausi eelselt (nimetatakse ka perimenopausiks) hakatakse naise organismis tootma vähem östrogeene. Igakuised menstruatsioonid muutuvad ebaregulaarsemaks ning mõne aja möödudes ei esine menstruatsiooni enam üldse. Menopausiga kaasnevateks füüsilisteks sümptomiteks on ka kuumahood, mis võivad põhjustada peapööritust, uinumisraskused, südamepekslemine, peavalud, lihas- ja liigesevalud, kaalutõus, kuiv ja sügelev nahk, kuseteede infektsioonide sage esinemine ja vähenenud libiido. Menopausi sümptomitega toimetulekuks on võimalik rakendada hormoonasendusravi. Seni üks tõhusamaid ravimeid menopausi sümptomite leevendamisel on tiboloon. Põhja-Ameerika Menopausi Ühing soovitab lisaks hormoonravile kuumahoogude leevendamiseks mittehormonaalseid ravivõtteid, näiteks kognitiivset käitumisteraapiat, kliinilist hüpnoosi, selektiivseid serotoniini tagasihaarde inhibiitoreid, gabapentiini, fezolinetanti, oksübutüniini ja kaalulangetamist.
## Enneaegse menopausi põhjused
Menopausi nimetatakse enneaegseks, kui see esineb enne 40. eluaastat. Enneaegset menopausi võivad põhjustada keemiaravi, kiiritusravi, munasarjade kirurgiline eemaldamine, hüsterektoomia ehk emaka eemaldamine, varane puberteedi algus (enne 11. eluaastat), kromosomaalsed haigused (näiteks Turneri sündroom ja fragiilse X-i sündroom), autoimmuunhaigused, suitsetamine ja HIV infektsioon. Östrogeeni vähesuse tõttu on enneaegse menopausiga naistel kõrgem risk osteoporoosi, südamehaiguste, depressiooni ja neuroloogiliste haiguste (nagu Parkinsoni tõbi) tekkeks, kuid madalam risk rinnavähi tekkeks.

## Vaata ka

* hüpotalamuse-ajuripatsi-sugunäärmete telg
* andropaus
## Viited
Tõestusassistent

**Tõestusassistent** ehk **interaktiivne teoreemitõestaja** on arvutiprogramm, mille eesmärk on aidata inimestel arvuti abiga arendada formaalseid tõestusi teoreemidele matemaatilises loogikas. Tõestusassistent koosneb mingit laadi interaktiivsest teoreemiredaktorist või muust kasutajaliidesest, millega on võimalik juhtida otsingut tõestuste jaoks. Selle otsingu üksikasjad ja tegevuskäik sisalduvad arvutis.

Tõestusassistentidega on võimalik hõlbustada tarkvaraarendust: näiteks võivad nad aidata kinnitada arvutiprogrammide loogika täielikkust, ning mitmed tõestusassistendid toimivad ka funktsionaalsete programmeerimiskeeltena. Tõestusassistentide keeli ei loeta loogilise programmeerimise keelteks, sest nende ülesehitus on erinev.

Hiljuti on üritatud varustada need tööriistad tehisintellektiga, et automaatselt formaliseerida matemaatika üldtermineid.

## Tõestusassistentide nimekiri

* ACL2 – programmeerimiskeel, esimese järgu loogika teooria ning teoreemitõestaja (interaktiivse ja automaatse režiimiga) Boyeri-Moore'i traditsioonis.
* Coq – võimaldab väljendada matemaatilisi väiteid, kontrollib nende väidete tõestusi mehaaniliselt, aitab leida formaalseid tõestusi ning eraldab sertifitseeritud programmi selle formaalse spetsifikatsiooni konstruktiivsest tõestusest. Sisaldab kasutajaliidest CoqIDE, mis põhineb OCaml/Gtk-l.
* HOL teoreemitõestajad – tööriistade perekond, mis on tuletatud LCF-i teoreemitõestajast. Nendes süsteemides on nende loogiline tuum nende programmeerimiskeele teek. Teoreemid esindavad uusi keeleelemente ning neid saab luua ainult läbi "strateegiate". See garanteerib loogilist korrektsust ning strateegiaid on võimalik komponeerida, et toota arvestatav kogus tõestusi vähese jõupingutusega. HOL perekonda kuuluvad:
** HOL4 – HOL-i "peamine järeltulija", pidevalt arenduses. Toetab Moscow ML ja Poly/ML keeli. BSD-stiilis litsents.
** HOL Light – minimalistlik haru. Põhineb OCaml-il.
** ProofPower – oli ajutiselt omanduslik tarkvara, siis tehti uuesti vabavaraks. Põhineb Standard ML-il.
* Isabelle – interaktiivne teoreemitõestaja, mis on HOL-i järeltulija. Põhiline kood on BSD-litsentsi all, aga Isabelle'i distributsioon annab kaasa paljusid laiendusi, millel on erinevad litsentsid. Sisaldab Isabelle/jEdit graafilist kasutajaliidest, mis põhineb jEdit tekstiredaktoril, ning Isabelle/Scala taristut dokumendipõhiste tõestuste töötlemiseks. Makarius Wenzel on arendanud laiendusi Isabelle'i jaoks koodiredaktori Visual Studio Code jaoks.
* Lean
* Mizar – tõestusassistent, mis põhineb esimese järgu loogikal loomuliku deduktsiooni stiilis ning Tarski-Grothendiecki hulgateoorial.
* Prototype Verification System (PVS) – tõestuskeel ja -süsteem, mis põhineb kõrgema järgu loogikal.

## Formalisatsioonide ulatus
Freek Wiedijk koostas nimekirja tõestusassistentidest vastavalt nende poolt formaliseeritud teoreemide arvule 100 hästi tuntud teoreemi põhjal. 2023. aasta septembri seisuga on kõigest viies süsteemis vähemalt 70% neist teoreemidest tõestatud, nimelt süsteemides Isabelle, HOL Light, Coq, Lean ja Metamath.

## Märkimisväärsed formaliseeritud tõestused

## Viited
Tetê

**Mateus Cardoso Lemos Martins** (tuntud lihtsalt enam kui **Tetê**; sündinud 15. veebruaril 2000 Alvoradas) on Brasiilia jalgpallur, kes mängib ründava poolkaitsjana või äärepoolkaitsjana Türgi kõrgliigaklubis Galatasaray.

Aastatel 2008–2019 kuulus ta Brasiilia klubi Grêmio noortesüsteemi.

2019. aasta veebruaris sõlmis ta lepingu Ukraina kõrgliigaklubiga Donetski Šahtar. Hooaegadel 2018/19 ja 2019/20 tuli ta Šahtariga Ukraina meistriks. 2022. aasta veebruaris alanud Venemaa sissetungi tõttu läks ta 2022. aasta märtsis laenule Prantsusmaa kõrgliigaklubisse Lyoni Olympique.

2023. aasta jaanuaris läks ta kuni hooaja lõpuni Šahtarist laenule Inglismaa kõrgliigaklubisse Leicester City. Kohe oma esimeses mängus Inglismaa kõrgliigas sama aasta 4. veebruari lõi ta Aston Villa vastu värava, kuid see jäi ühtlasi tema ainsaks väravaks Leicester City meeskonnas.

2023. aasta augustis sõlmis ta nelja-aastase lepingu Türgi kõrgliigaklubiga Galatasaray.

Aastatel 2019–2020 mängis Tetê Brasiilia kuni 20- ja kuni 23-aastaste koondistes.

## Saavutused
;Donetski Šahtar
*Ukraina Premjer-Liha: 2018–19, 2019–20
*Ukraina karikas: 2018–19
*Ukraina superkarikas: 2021

## Viited
Marcali

**Marcali** (saksa keeles *Martzal*) on linn Ungaris Somogyi komitaadis, Marcali kreisi halduskeskus.

## Geograafiline asend
Marcali asub Balatoni järvest umbes 14 km lõunas, komitaadikeskusest Kaposvárist ligikaudu 38 km loodes.

Linn asub Balatonboglári veinikasvatuspiirkonnas.

## Ajalugu
Asulat on ürikutes esmamainitud 1274. aastal. 1448. aastal nimetatakse Marcali ühes dokumendis feodaallinnaks (*oppidium*). 1544. aastal vallutasid Marcali lossi türklased. Alates 17. sajandi lõpust hakkas vahepeal tühjaks jäänud asulasse uusasukaid saabuma. 1772. aastal sai Marcali Maria Theresialt taas linnaõigused.

## Sõpruslinnad
* Künzelsau, Saksamaa
* Medulin, Horvaatia
* Morrovalle, Itaalia
* Toplița, Rumeenia

## Viited
Eensalu

**Eensalu** on eesti perekonnanimi.

2023. aasta 1. jaanuari seisuga oli Eestis perekonnanimi Eensalu 125 mehel ja 121 naisel. Perekonnanimede levikult oli Eensalu meeste puhul 596. ja naiste puhul 713. kohal.

## Nime kandjaid
*Ivo Eensalu, eesti näitleja
*Marika Eensalu, eesti ooperilaulja
*...

## Viited
Zharnel Hughes

**Zharnel Hughes** (sündinud 13. juulil 1995 The Valleys) on Suurbritannia sprinter.

Ta on pärit Suurbritannia meretaguselt alalt Anguilla saarelt ning esindas noorteklassides Anguillat. Talle kuuluvad Anguilla rekordid 100 meetri (10,12) ja 200 meetri (20,15) jooksus. 2015. aastal otsustas Hughes hakata esindama Suurbritanniat, sest soovis osaleda olümpiamängudel. Rahvusvaheline Olümpiakomitee ei tunnista Anguillat iseseisva riigina ja Hughes poleks nende koondises olümpiale pääsenud.

2015. aasta maailmameistrivõistlustel Pekingis tegi Hughes täiskasvanute tiitlivõistluste debüüdi ja sai 200 meetri jooksus 5. koha.

2018. aasta Rahvaste Ühenduse mängudel võitis Hughes teatejooksus Inglismaa meeskonna koosseisus kuldmedali. 200 meetri jooksu finaalis lõpetas ta esimesena, kuid diskvalifitseeriti kõrvalrajal jooksnud Jereem Richardsi segamise tõttu. Juunis jooksis ta Kingstonis 100 meetri jooksus isikliku rekordi 9.91, millega tõusis Briti kõigi aegade edetabelis jagama James Dasaoluga teist kohta. Euroopa meistrivõistlustel Berliinis võitis ta 100 meetri jooksus Reece Prescodi ja Jak Ali Harvey ees kuldmedali võistluste rekordiga 9,95. 4×100 meetri teatejooksus tuli ta Euroopa meistriks Suurbritannia neliku koosseisus.

2019. aasta maailmameistrivõistlustel Dohas võitis Hughes hõbemedali 4×100 meetri teatejooksus. 100 meetri jooksus oli ta kuues ja 200 meetri jooksus sai ta poolfinaalis 11. koha.

Tokyo olümpiamängudel diskvalifitseeriti Hughes 100 meetri jooksu finaalis valestardi tõttu. 4×100 meetri teatejooksus võitis ta Suurbritannia teateneliku koosseisus hõbemedali, kuid meeskonnakaaslase Chijindu Ujahi dopinguproov osutus positiivseks ning Suurbritannia diskvalifitseeriti.

2022. aasta maailmameistrivõistlustel Eugene'is võitis Hughes 4×100 meetri teatejooksus pronksmedali. 100 meetri jooksus poolfinaalis 12. koha. Euroopa meistrivõistlustel Münchenis tuli ta Euroopa meistriks 200 meetri jooksus ja 4×100 meetri teatejooksus. 100 meetri jooksus võitis ta Marcell Jacobsi järel hõbemedali.

2023. aasta juunis püstitas Hughes New Yorgis 100 meetri jooksus Suurbritannia rekordi 8,83, ületades 1993. aastast Linford Christiele kuulunud varasema rekordi 4 sajandikuga. Sama aasta juulis püstitas ta Londonis Briti rekordi 19,73 200 meetri jooksus, ületades 1993. aastast John Regisile kuulunud rekordi 21 sajandiksekundiga. Maailmameistrivõistlustel Budapestis võitis Hughes 100 meetri jooksus Noah Lylesi ja Letsile Tebogo järel ajaga 9,88 pronksmedali. 200 meetri jooksus ja 4×100 meetri teatejooksus sai ta 4. koha. 

2024. aasta suveolümpiamängudel Pariisis võitis Hughes Suurbritannia meeskonnaga 4×100 meetri teatejooksus pronksmedali. 100 meetri jooksus ta finaali ei pääsenud ja 200 meetri jooksust ta loobus.

## Isiklikud rekordid
;Väljas

Allikas: Rahvusvaheline Kergejõustikuliit

## Isiklikku

Hughes on Jamaica päritolu. Ta elab ja treenib Jamaical Usain Bolti ja Yohan Blake'i treeneri Glen Millsi rühmas.

## Viited

## Välislingid

*
Villány

**Villány** (saksa keeles *Wieland*, horvaadi keeles *Viljan*, *Biljan*, *Vilanje*, serbia keeles Виљан) on linn Ungaris Baranya komitaadis Siklósi kreisis.

Villány ja selle ümbruskond on tuntud veinikasvatuspiirkond.

## Geograafiline asend
Villány asub Horvaatia piirist 9 km kaugusel, Siklósist ligikaudu 12 km idas ja komitaadikeskusest Pécsit umbes 28 km lõunaedelas. 

## Ajalugu
Asulat on esmamainitud 1352. aastal. Türgi võimu järel 17. sajandi oli piirkond jäänud väga hõredalt asustatuks. 18. sajandil saabus asulasse saksa ümberasujaid. Teise maailmasõja järel saadeti suur osa Villány saksa rahvusest elanikkonnast riigist välja.

Villány sai linnaõigused 2000. aastal.

## Sõpruslinnad
* Eislingen, Saksamaa
* Stainz, Austria
* Vețca, Rumeenia
* Zamárdi, Ungari

## Viited
Väike karikas 2012

**Väike karikas 2012** ehk **2012. aasta väikesed karikavõistlused** oli  Eesti jalgpalli madalamate liigade karikavõistlused, mis mängiti 2012. aastal.

Väikese karika 2012. aastal võitis HÜJK Emmaste.

## Viited
Väike karikas 2011

**Väike karikas 2011** ehk **2011. aasta väikesed karikavõistlused** oli  Eesti jalgpalli madalamate liigade karikavõistlused, mis mängiti 2011. aastal.

Väikese karika 2011. aastal võitis Jõhvi JK Orbiit.

## Viited
Sarise järv

**Sarise järv** (ka *Saarise järv*) on looduslik järv Eestis Rõuge vallas. Järve pindala on 2,3 hektarit, pikkus 220 m ja laius 160 m. Sarise järv on poolhuumustoiteline.

Sarise järv on poolhuumustoiteline.

## Viited
Väike karikas 2009

**Väike karikas 2009** ehk **2009. aasta väikesed karikavõistlused** oli  Eesti jalgpalli madalamate liigade karikavõistlused, mis mängiti 2009. aastal.

Väikese karika 2009. aastal võitis Tartu FC HaServ.

## Viited
Väike karikas 2008

**Väike karikas 2008** ehk **2008. aasta väikesed karikavõistlused** oli  Eesti jalgpalli madalamate liigade karikavõistlused, mis mängiti 2008. aastal.

Väikese karika 2008. aastal võitis Tallinna FC Ararat.

## Viited
Väike karikas 2005

**Väike karikas 2005** ehk **2005. aasta väikesed karikavõistlused** oli  Eesti jalgpalli madalamate liigade karikavõistlused, mis mängiti 2005. aastal.

Väikese karika 2005. aastal võitis Kohtla-Järve JK Alko.

## Viited
Väike karikas 2004

**Väike karikas 2004** ehk **2004. aasta väikesed karikavõistlused** oli  Eesti jalgpalli madalamate liigade karikavõistlused, mis mängiti 2004. aastal.

Väikese karika 2004. aastal võitis Narva JK Trans II.

## Viited
Väike karikas 2003

**Väike karikas 2003** ehk **2003. aasta väikesed karikavõistlused** oli  Eesti jalgpalli madalamate liigade karikavõistlused, mis mängiti 2003. aastal.

Väikese karika 2003. aastal võitis SK Tapa.

## Viited
Väike karikas 2002

**Väike karikas 2002** ehk **2002. aasta väikesed karikavõistlused** oli  Eesti jalgpalli madalamate liigade karikavõistlused, mis mängiti 2002. aastal.

## 1/16-finaalid

!colspan="3" align="center"|2002

|}

## 1/8-finaalid

!colspan="3" align="center"|18. juuni

|-
!colspan="3" align="center"|19. juuni

|-
!colspan="3" align="center"|20. juuni

|}

## Viited
Polgárdi

**Polgárdi** on linn Ungaris Fejéri komitaadis Székesfehérvári kreisis.

## Geograafiline asend
Polgárdi asub Balatoni järvest 12 km idakirdes, kreisi- ja komitaadikeskusest Székesfehérvárist ligi 17 km lõunaedelas.

## Ajalugu
Asulat on esmamainitud 1277. aastal. Raudteeühenduse sai Polgárdi 1861. aastal. Linnaõigused anti Polgárdile 1. juulil 1997.

## Sõpruslinnad
* Dinkelland, Holland
* Grafrath, Saksamaa
* Petrești, Rumeenia
* Vlčany, Slovakkia

## Viited
Henricus Radingius

**Henricus Radingius** oli jurist ja ametnik Liivi- ja Saaremaal. Radinghite suguvõsa esiisa.

Immatrikuleeriti 1. juulil 1609 Helmstedti ülikooli. Matrikli kohaselt oli ta pärit Gandersheimist Alam-Saksimaalt.

Oli 1617 Pärnus *notarius caesareus*. 1618. aastal Tallinna Kanuti gildi volitatud esindaja. 1620. aastal Eestimaa rüütelkonna sekretär. Hiljem Saaremaa maakirjutaja.

Tõlkis Pärnu kohtusekretärina Riia õiguse ülemsaksa keelde, kuna tema sõnul olnud see oluline tekst "vanas, pea arusaamatus keeles".

Ta ostis 1629. aastal Tiinuse mõisa Saaremaal. Tõenäoliselt on Tiinuse mõisa nimi ladinakeelse perekonnanime Radingius mugandus.

## Perekond
Abiellus tõenäoliselt Toiside suguvõsast pärit naisega, maanõunik Claus Toisi ja Anna Wulffi tütrega. Abielust sündis:
*Reinhold von Radingh (suri 1717), Rootsi sõjaväelane (leitnant), meeskohtunik, Saaremaa maanõunik ning Tiinuse mõisnik, ülendati 1675 aadliseisusse

## Viited
Heinrich Nauckhoff

**Heinrich Nauckhoff** (1659–1722) oli Rootsi sõjaväelane (ooberstleitnant), kes osales Eestimaa aadlilipkonna koosseisus Põhjasõjas. 

## Elulugu
Heinrich Nauckhoff sündis 1659. aastal Hans Nauckhoffi ja Margareta Baranoffi peres. 

Nauckhoff astus sõjaväeteenistusse 1678. aastal. 1700. aastal ülendati ta Eestimaa aadlilipkonnas leitnandiks ning järgmisel aastal rittmeistriks. Samas üksuses teenis ka tema vend Reinhold Nauckhoff, kes hukkus 1700. aastal Narva lahingus.

1708. aasta 16. augustil rkj osales Nauckhoff Vinni lahingus. 6. augustil juhatas ta ühte luuresalka, mis üle Purtse jõe tungides venelaste poolt hävitati. Nauckhoff langes vangi ning naasis Liivimaale alles 1722. aastal. Ta suri sama aasta 30. augustil.

## Viited



### Kirjandus

* Lewenhaupt, Adam. *Karl XII:s officerare. Biografiska anteckningar*. 1920.
St Vincenti laht

**St Vincenti laht** on laht Austraalia lõunarannikul, Lõuna-Austraalia osariigis.

Laht piirneb läänes Yorke'i poolsaarega ning idas Adelaide'i tasandiku ja Fleurieu poolsaarega. Lõunas määratleb seda joon Yorke'i poolsaarel asuvast Troubridge Pointist kuni Fleurieu poolsaarel asuva Cape Jerviseni. Selle sissepääsud on edelast Investigatori väinast ja kagus Backstairs Passage, mis eraldab Känguru saart mandrist. Adelaide asub poolel teel piki lahe idakallast. Teised linnad, mis asuvad lahe ääres läänest itta, on Edithburgh, Port Vincent, Ardrossan, Port Wakefield ja Normanville.

## Viited
Edwardsi õhuväebaas

**Edwardsi õhuväebaas** (IATA: **EDW**, ICAO: **KEDW**, FAA: **EDW**) on Ameerika Ühendriikide õhuväe rajatis Californias. 

Suurem osa baasist asub Kerni maakonnas, kuid selle idapoolne ots asub San Bernardino maakonnas ja lõunapoolne ots Los Angelese maakonnas. 1930. aastatel Muroc Fieldina asutatud baas nimetati ümber Muroci maaväe lennuväljaks ja seejärel Muroci õhuväebaasiks, enne kui see 1950. aastal nimetati katselenduri ja II maailmasõja veterani Glen Edwardsi järgi Edwardsi õhuväebaasiks.

Edwardsis asuvad õhuväe katsekeskus, katselendurite kool ja NASA Armstrongi Lennu-uuringute Keskus. 

Märkimisväärsed sündmused mis on toimunud või seotud Edwardsiga on näiteks Chuck Yeageri sooritatud helibarjääri ületamine, North American X-15 katselennud ja Rutan Voyageri lend ümber maailma. Baasis maandusid aeg-ajalt ka missioone lõpetavad NASA kosmosesüstikud.

## Viited
Ajavõrrand

**Ajavõrrand** on tõelise päikeseaja ja keskmise päikeseaja erinevus. Kui Maa teeb täispöörde ümber oma pöörlemistelje muutumatult 86 164 sekundiga ehk 23 tunni ja 56 minutiga ehk 0,99727896 ööpäevaga, siis Päikese liikumine taevavõlvil on ebaühtlane kahel põhjusel. Maa orbiit ei ole ringikujuline. Kui Maa on Päikesele lähemal, on ta kiirus orbiidil, nii nurkkiirus kui joonkiirus suuremad kui siis, kui Maa on Päikesest kaugemal. Suurema orbitaalkiiruse korral on kahe Päikese kulminatsiooni vaheline aeg pikem kui sel aastaajal, kui Maa on Päikesest kaugemal, sest siis liigub Maa kahe Päikese kulminatsiooni vahel orbiidil pikema vahemaa ja Maa peab Päikese kulminatsiooniks tegema oma telje ümber suurema pöörde. Siis on päikeseööpäev pikem.

Päikese näiva liikumise taevavõlvil muudab ebaühtlaseks ka see, et Maa pöörlemistelg ei ole orbiidi tasandiga risti.

Kumbki Päikese näiva liikumise ebaühtlus on kirjeldatav sinusoidiga ning ajavõrrand on nende kahe sinusoidi summa:  
: \Delta t_{ey} = -7.659\sin(D) + 9.863\sin \left(2D + 3.5932 \right),
kus
: D = 6.240\, 040\, 77 + 0.017\, 201\, 97(365.25(y-2000) + d).
Siin on y aasta (alates aastast 2000) ja d - päeva number alates 1. jaanuarist. Ajavõrrand on minuteis.

See valem ei ole päris täpne, sest Maa liikumine orbiidil ei ole ühtlane, seda mõjutavad Kuu ja planeetide asend Maa ja Päikese suhtes. Täpsemad ajavõrrandi väärtused on tabuleeritud Tähetorni kalendris. Tabeleis võidakse ajavõrrandit esitada vastupidise märgiga, 

## Viited
Krooktindik

**Krooktindik** (*Parasola*) on šampinjonilaadsete seltsi psatürellilised sugukondav kuuluv seente perekond.

## Liike
**Parasola auricoma* – karvane tindik
**[[Parasola conopilea]]*
**Parasola galericuliformis* – varjutindik
**Parasola leiocephala* – põõsastindik
**Parasola misera* – pisitindik
**Parasola plicatilis* – kraetindik
**[[Parasola schroeteri]]*

## Välislingid
*
Marija Pissareva

**Marija Pissareva** (abielus ** Marija Pissareva-Grigalka**; 9. aprill 1934 Moskva – 10. detsember 2023) oli Nõukogude Liidu kõrgushüppaja.

1956. aasta suveolümpiamängudel Melbourne'is jagas ta Suurbritannia kergejõustiklase Thelma Hopkinsiga kõrgushüppes  tulemusega 1.67 hõbemedalit. Kulla võitis maailmarekordiga 1.76 USA kõrgushüppaja Mildred McDaniel. 

Tema isiklik rekord kõrgushüppes oli **1.70**, mille ta hüppas vahetult enne olümpiamänge 1956. aastal. 

Marija Pissareva oli abielus läti kergejõustiklase Otto Grigalkaga (1925–1993).

## Välislingid
Tuletusreegel

**Tuletusreegel** või **järeldusreegel** on loogiline vorm, mis koosneb eelduste süntaksi analüüsi ja  järelduste tuletamise funktsioonidest. 

Näiteks loogika tuletusreegel *[[modus ponens]]* sisaldab kahte eeldust, millest üks on kujul "Kui p siis q", teine kujul "p", ning see annab järelduse "q". Reegel on kehtiv vastavalt klassikalise loogika (ning ka paljude teiste mitteklassikaliste loogikate) semantikale selles mõttes, et juhul kui eeldused on tõesed (vastavalt tõlgendusele), on ka järeldus tõene.

Tuletusreegli  tõesuse säilimine on semantiline omadus. Mitmevalentses loogikas säilitab see mõne üldise määratluse. See-eest on tuletusreegli toiming puhtalt süntaktiline, ning see ei pea alles hoidma ühtegi semantilist omadust - mis tahes funktsiooni võib lugeda tuletusreegliks, kui see aktsepteerib hulki valemeid ning selle tulemused on valemid. Tavaliselt loetakse tähtsateks ainult rekursiivseid reegleid, ehk reegleid, mille puhul eksisteerib efektiivne meetod otsustamaks, kas mis tahes ette antud valem on teiste ette antud valemite järeldus vastavalt sellele reeglile. Üks reegel, mis ei ole selles mõttes efektiivne, on ω-reegel.

Populaarsete tuletusreeglite hulka lauseloogikas kuuluvad *[[modus ponens]]*, ''modus tollens'' ja kontrapositsioon. Esimese järgu predikaatloogika kasutab tuletusreegleid selleks, et määratleda loogilisi kvantoreid.

## Standardkuju
Formaalloogikas (ja paljudes sellega seotud alades) antakse tuletusreeglid ette standardkujuga:

Eeldus #1

Eeldus #2

**...**

Eeldus #n

Järeldus

See avaldis väidab, et kui eeldused on mingi loogilise tuletamise käigus kinnitatud, on järeldus samuti enesestmõistetav. Täpne formaalne keel, millega kirjeldatakse nii eeldusi kui ka järeldusi oleneb tuletuste kontekstist.

## Viited
Andre Braugher

**Andre Keith Braugher** (1. juuli 1962 Chicago – 11. detsember 2023) oli kahe Emmy auhinnaga pärjatud Ameerika Ühendriikide näitleja. 

Tema sai enim tuntuks Frank Pembeltoni rolliga 1993–1999 sarjas "" ja kõige rohkem Kapten Raymond Holti rolliga 2013–2021 sarjas "Brooklyn Nine-Nine".

Ta on muuhulgas üles astunud sellistes linateostes nagu "Inglite linn“ ("City of Angels", 1998), "Saatuslik side“ ("Frequency", 2000), "Poseidon“ (2006), "Ürghirm“ ("Primal Fear", 1996) "Duetid“ ("Duets", 2000), "Udu“ ("The Mist,", 2007), "Fantastiline nelik ja Hõbesurfar“, ("Fantastic Four: Rise of the Silver Surfer", 2007) "Agent Salt“ ("Salt", 2010) ja "Õnnemängur“ ("The Gambler", 2014).

Braugheri filmirollide hulka kuuluvad Glory (1989), Primal Fear (1996), Inglite linn (1998), Frequency (2000), Duets (2000), Poseidon (2006), The Mist (2007), Fantastiline nelik: Hõbeda tõus. Surfar (2007), Salt (2010), Mängur (2014) ja Ta ütles (2022). Tal oli ka kõrvalrollid sellistes sarjades nagu The Good Fight, House, New Girl ja BoJack Horseman.

## Välislingid

* Andre Braugher andmekogus IMDb (inglise)
* Suri seriaali „Brooklyn Nine-Nine“ staar Andre Braugher, Kroonika, 13.12.2023
Dürnstein

**Dürnstein** on väike linn (*Stadtgemeinde*) Austrias Alam-Austria liidumaal Kremsi maaringkonnas Doonau jõe ääres. See on üks külastatavamaid turismisihtkohti Wachau piirkonnas ja ka tuntud veinipiirkond.

## Nimi

Linn on nime saanud keskaegselt Dürnsteini lossilt, millest see kätte paistab. Lossi nimi tuleb saksakeelsetest sõnadest *duerr/dürr*, mis tähendab "kuiv", ja *Stein*, mis tähendab "kivi". Loss oli kuiv, sest see asus kaljusel künkal, kõrgel Doonau niisketest tingimustest mäe jalamil ja oli ehitatud kivist. Kaasaegne linn asub lossi ja jõe vahel.

## Ajalugu

Dürnsteini on esmamainitud 1192. aastal, kui Austria hertsog Leopold V hoidis pärast tüli Kolmanda ristisõja ajal linna kohal asuvas lossis vangistuses Inglismaa kuningat Richard I. Richard Lõvisüda oli solvanud Leopold Vooruslikku, heites Akko lahingus tema standardi müüridelt alla, ning hertsog kahtlustas, et kuningas Richard tellis Jeruusalemmas tema nõbu Corrado del Monferrato mõrva. Selle tulemusel pani paavst Coelestinus III Leopoldi kaasristisõdija vangistamise eest kirikuvande alla. Hertsog andis lõpuks kuninga eestkosteõiguse Saksa-Rooma keisrile Heinrich VI-le, kes hoidis Richardit vangistuses Trifelsi lossis.

Dürnsteini lossi hävitasid 1645. aastal peaaegu täielikult Rootsi väed välimarssal Lennart Torstensoni juhtimisel.

Dürnsteini kloostri (*Stift Dürnstein*) asutasid 1410. aastal regulaarkanoonikud Třeboňist ning 1710. aastast ehitati see Joseph Munggenasti, Jakob Prandtaueri ja Matthias Steinli plaanide järgi barokk-stiilis ümber. Klooster saadeti keiser Joseph II käsul 1788. aastal laiali ja läks Herzogenburgi kloostri kätte. See on kuulus oma sinise torni poolest, mis on jõelt hästi nähtav.

Kolmanda koalitsiooni sõja ajal peeti 11. novembril 1805 seal lähedal Dürensteini lahing.

## Sõpruslinnad

* Tegernsee, Saksamaa

## Viited
Joshua Tree rahvuspark

**Joshua Tree rahvuspark** on rahvuspark Ameerika Ühendriikides California osariigi kaguosas, San Bernardinost ja Los Angelesest idas ning Palm Springsist põhja pool. 

See on oma nime saanud Mojave kõrbes levinud Joshua puude (*Yucca brevifolia*) järgi. 1936. aastal riiklikuks monumendiks kuulutatud Joshua Tree sai 1994. aastal rahvuspargiks, kui Kongress võttis vastu California kõrbekaitseseaduse. Pargi pindala on 3217,9 km2, olles veidi suurem kui Rhode Islandi osariik. San Bernardino ja Riverside'i maakondade piires asuv park sisaldab osi Mojave ja Colorado kõrbedest, millest mõlemal on kõrgusest mõjutatud ökosüsteem. 

Pargi edelaserva läbivad väikesed San Bernardino mäed.

## Viited
Theodore Roosevelti rahvuspark

**Theodore Roosevelti rahvuspark** (*Theodore Roosevelt National Park*) on Ameerika Ühendriikide rahvuspark, mis asub Põhja-Dakota osariigis.

Rahvuspark koosneb kolmest geograafiliselt eraldatud alast. President Theodore Roosevelti auks nimetatuna, on see ainus kellegi järgi nimetatud USA rahvuspark. Pargi pindala on 285,08 km2 ja selle maad on jaotatud kolmeks osaks: põhjaosa, lõunaosa ja Elkhorni rantšo. Pargi lõunaüksus asub Medora lähedal kiirtee Interstate 94 kõrval. Väiksem põhjaüksus asub lõunaüksusest umbes 130 km põhja pool ning Roosevelti Elkhorni rantšo asub põhja- ja lõunaüksuse vahel. Kõiki kolme maaüksust läbib Little Missouri jõgi.

Pargi mõlemal peamisel üksusel on umbes 160 km matkaradu ning mitmeid kohti telkimiseks ja metsloomade vaatluseks. 2021. aastal külastas park 850 000 turisti.

## Viited
Haleakalā rahvuspark

**Haleakalā rahvuspark** (*Haleakalā National Park*) on Ameerika Ühendriikide rahvuspark, mis asub Hawaii osariigis Maui saarel. 

Park on nimetatud selle territooriumile jääva uinunud kilpvulkaani Haleakalā järgi. *Haleakalā* tähendab hawaii keeles "päikese maja". Pargi pindala on 134,6 km2, millest 100 km2 on ürgloodus. 

Haleakalā rahvuspark asutati rahvuspargina 1976. aastal ja selle piire laiendati 2005. aastal.

## Viited
Katmai rahvuspark

**Katmai rahvuspark** (*Katmai National Park and Preserve*) on Ameerika Ühendriikide rahvuspark, mis asub Alaskal.

Rahvuspargi pindala on 16 564,09 km2, olles suurem kui Connecticuti osariik, kuid väiksem kui New Jersey. Suurem osa rahvuspargist on määratud ürgloodusalaks. Park on nime saanud selle territooriumil asuva kihtvulkaani Katmai järgi. Park asub Alaska poolsaarel Kodiaki saare juures ja selle peakorter asub lähedal asuvas King Salmonis, mis paikneb umbes 470 km Anchorage'ist edelas. Piirkond sai riiklikuks monumendiks 1918. aastal, et kaitsta ala 1912. aastal pursanud Novarupta vulkaani ümbruses, mille tagajärjel moodustus Kümne tuhande suitsu org. Rahvuspargis asub 18 vulkaani, millest seitse on aktiivsed alates 1900. aastast. 

Algselt vulkaanilise ajaloo tõttu monumendiks saanud park oli kuni 1950. aastateni välja ehitamata ja seal ei käinud eriti turiste. Pärast mitmeid pindala muutmisi, sai piirkond 1980. aastal rahvuspargiks.

## Viited
Petrified Foresti rahvuspark

**Petrified Foresti rahvuspark** (*Petrified Forest National Park*) on Ameerika Ühendriikide rahvuspark Navaho ja Apache'i maakondades Arizona osariigi kirdeosas. 

Rahvuspark on nimetatud seal asuvate suurte kivistunud puiduvarude järgi ning selle pindala on umbes 900 ruutkilomeetrit. Parki läbivad raudtee Southern Transcon, Puerco jõgi ja ajalooline maantee 66, mis kõik läbivad rahvusparki ligikaudu ida-lääne suunas. Piirkond, mille põhjaosa ulatub Paintedi kõrbesse, kuulutati 1906. aastal riiklikuks mälestiseks ja 1962. aastal sai see rahvuspargiks. 

Keskmiselt umbes 1600 meetri kõrgusel asuvas pargis on kuiv tuuline kliima. Suvel on temperatuur umbes 38 °C ning talvel on see allpool nulli. Pargis leidub rohkem kui 400 taimeliiki, milles domineerivad kõrrelised. Faunasse kuuluvad suuremad loomad, nagu koiotid ja punailvesed, paljud väiksemad loomad, nagu hirved, maod, sisalikud, seitse liiki kahepaikseid ja rohkem kui 200 liiki linde, millest mõned pesitsevad rahvuspargis alaliselt ja paljud on rändlinnud. Umbes kolmandik pargist on määratud ürgloodusalaks.

Esimesed inimesed saabusid tänapäeva rahvuspargi territooriumile elama umbes 13 000 aastat tagasi. Pargist on avastatud üle 1000 arheoloogilise leiukoha, sealhulgas on leitud petroglüüfe. 16. sajandil külastasid piirkonda Hispaania maadeavastajad ja 19. sajandi keskpaigaks oli USA meeskonnad uurinud läbi ala, kus praegu asub rahvuspark ning avastanud kivistunud puitu. Hiljem kulgesid piirkonnast läbi maanteed ja raudtee ning põhjustasid turismi ja enne piirkonna kaitse alla võtmist ka ulatuslikku fossiilide eemaldamist. Kivistunud puidu vargused on 21. sajandil jätkuvalt probleemiks.

## Viited
Suriname jalgpallikoondis

**Suriname jalgpallikoondis** on Suriname rahvuskoondis jalgpallis, mis esindab riiki alates 1920. aastast ja mida haldab Suriname jalgpalliliit. Suriname koondis on Põhja- ja Kesk-Ameerika jalgpalliliidu CONCACAF liige, kuigi Suriname asub geograafiliselt Lõuna-Ameerikas.

## Välislingid
* Suriname jalgpallikoondis FIFA kodulehel
Helvetinjärvi rahvuspark

**Helvetinjärvi rahvuspark** (soome keeles *Helvetinjärven kansallispuisto*, sõna-sõnalt "Põrgujärve rahvuspark") on rahvuspark Soomes Pirkanmaa maakonnas. 

Rahvuspark asub Ruovesi vallas ja selle pindala on 49,8 ruutkilomeetrit. Park asutati 1982. aastal.
Kerepes

**Kerepes** (slovaki keeles *Kerepeš*) on linn Ungaris Pesti komitaadis Gödöllő kreisis.

## Geograafiline asend
Kerepes asub Budapesti kesklinnast ligikaudu 18 km idakirdes.

## Ajalugu
Asulat on esmamainitud 1148. aastal. Aastatel 1541–1686 oli Kerepes Osmanite riigi võimu all.

Kerepes sai linnaõigused 15. juulil 2013.

## Sõpruslinnad
* Dealu, Rumeenia
* Dolné Obdokovce, Slovakkia
* Hořice, Tšehhi
* Pabianice, Poola

## Viited
Isojärvi rahvuspark

**Isojärvi rahvuspark** (soome keeles *Isojärven kansallispuisto*) on Soome rahvuspark. See asub Kesk-Soome maakonnas ja on nimetatud Isojärvi järve järgi, mille ääres see asub.

Rahvuspargi pindala on 22 ruutkilomeetrit ja see rajati 1982. aastal.

Selle taimestikus domineerivad metsad, kus kasvavad harilikud männid ja hariliku kuused, ning rabad.

Piirkonnast on leitud varajase inimasustuse ja maaharimise jälgi.

Isojärvi on piirkonna suurimaid rahvusparke ja seal on üle 30 kilomeetri matkaradu.

## Viited
Siniraalised

**Siniraalaste** (*Coraciiformes*) seltsi kuuluvad jäälindlaste, siniraaglaste, maasiniraaglaste, momottide, mesilasööjate ja todide sugukond.

*Coraciiformes* nimi tähendab rongalaadset. See on tulnud ladina sõnadest *corax*, mis tähendab ronka, ja *forma*, mis tähendab kuju ja on linnuordude standardne lõpp.

## Taksonoomia
Siniraalaste selts on pikka aega olnud heterogeene ja selletõttu on olnud seda raske ühtlaselt kirjeldada. 

Vaidluse all on Eesti liikidest olnud see, kas vaenukägu on siniraalane või sarvlinnuline. Praegu peetakse teda pigem sarvlinnuliseks.

## Tunnused
Siniraalaste suurus varieerub vahemikus 10–160 cm. 

Neil on suured pead ja väikesed jalad, mille esimesed kolm varvast on vähemalt osaliselt nende pikkuse ulatuses ühendatud. Paljud selle seltsi liigid on silmapaistvalt värvikad ja neil on iseloomulikud nokad. Lisaks puudub kõigil liikidel *stylohyoideus* lihas, mis piirab keele liikuvust ja mõjutab nende toitumisstiili.

Nende häälitsused on tavaliselt rohkem tuntud kui kutsed kui laulud.

## Eluviis
Siniraalased linnud on päevase eluviisiga (diurnaalsed).

Nende toiduvalik hõlmab nii selgrootuid kui ka väikeseid selgroogseid, samuti marju ja puuvilju. Peaaegu kõik siniraalaste seltsi liikmed pekslevad oma saaki enne selle tarbimist. See tegevus täidab kahte eesmärki: esiteks teeb see ohvri kiiresti teadvusetuks või tapab, teiseks aitab see samm eemaldada saagilt nende kaitsemehhanisme.

Siniraalased jäävad ühe kaaslasega kogu eluks. Enamik liike on pesitsedes territoriaalsed, mis tähendab, et nad hoiavad teisi linde oma pesast eemal. Mõnes perekonnas on liike, mis elavad ja paljunevad rühmadena, mis tähendab, et paaril on abilised, kes teevad pesitsemise lihtsamaks.

Seltsi liikmed munevad kaks kuni üheksa muna, troopiliste liikide pesakonnad on tavaliselt väiksemad.

## Eesti liigid
Eestis elab ainult üks liik siniraalisi, see on jäälind.

Kunagi võis Eestis pesitsemas leida ka siniraaga, aga alates 2010. aastast pole neid nähtud.

Mesilasenäpp on Eestis ainult eksikülalisena.

## Viited
Sisearetuskordaja

**Sisearetuskordaja**, varem ka **inbriidingukoefitsient**, (ingl *F-statistics* või *inbreeding coefficients* või *fixation indices*, tähis **F**) on arvsuurus geneetikas, mis kirjeldab sisearetuse määra populatsiooni eri tasanditel. Seda arvutatakse kui suhtelist erinevust vaadeldud heterosügootsuse ja Hardy-Weinbergi jaotusest tuleneva teoreetilise heterosügootsuse vahel. Sisearetuskordajat kasutatakse populatsioonide geneetilise struktuuri hindamisel.

Sisearetuskordajad töötas 1920. aastate alguses välja Ameerika Ühendriikide geneetik Sewall Wright. Tuleb silmas pidada, et väljaspool geneetikat on statistikas kasutusel F-test, milles kasutatakse F-statistikut. Selle testi F-statistik on täiesti iseseisev termin, mis juhuslikult on saanud sama nimetuse sisearetuskordaja ühe sünonüümi, F-statistikuga.

## Nimetamisest
Sewall Wright sõnastab oma 1922. aasta teadusartiklis järgmised suurused:

* f_b ehk indiviidi B sisearetuskordaja ehk inbriidingukoefitsient (*coefficient of inbreeding*);
* {r}_{bc} ehk indiviidide B ja C suguluskordaja (van sugusluskoefitisent) (*coefficient of the correlation between B and C, denoted by rbc, may be used as a coefficient of relationship*).

1949. aastal kasutab Wright uues teadusartiklis suurust F, mille kohta ta ütleb samaaegselt nii fikseerumisindeks (*fixation index*) kui ka sisearetuskordaja (seekord *inbreeding coefficient*, mitte *coefficient of inbreeding*). Esimene termin viitab fikseerumisele, mis on nähtus, kui alleelisagedus populatsioonis võrdsustub ühega. Sisearetuskordaja viitab aga populatsiooni heterosügootsuse vähenemisele. Sisearetuse üks tunnus on isendite või populatsiooni vähenenud heterosügootsus ehk suurenenud homosügootsus. F tähendab samaaegselt mõlemat, erinevus on lihtsalt sõnastuses.

## Definitsioon
Sisearetuskordaja võrdleb kahte heterosügootsust H. Heterosügootsust arvutatakse kui alleelisageduste korrutist, tuginedes Hardy-Weinbergi seadusele. Heterosügootsused, mida sisearetuskordajate arvutuskäigu raames võrreldakse, jagunevad kolmeks: indiviidi (*individual*) heterosügootsus H_I, alampopulatsiooni heterosügootsus H_S (*subpopulation*) ja populatsiooni heterosügootsus H_T (*total population*).

Nende kombinatsioonide põhjal formuleeritakse kolm võimalikku sisearetuskordajat:

F_{IT}=1-\frac{H_I}{H_T},

F_{IS}=1-\frac{H_I}{H_S} ja

F_{ST}=1-\frac{H_S}{H_T}=1-\frac{2p_Sq_S}{2p_Tq_T},

kus p ja q on bialleelse lookuse alleelide *A* ja *a* sagedused vastaval vaatlustasandil (I, S, T).

## Viited
Populatsioonistruktuur (geneetika)

**Populatsioonistruktuur** (ingl *population structure*) on alleelisageduste süsteemne erinevus mingis populatsioonis. Enamjaolt mõõdetakse seda kui populatsiooni sisearetuse määra. See on oluline nähtus geneetikas, mis mõjutab näiteks geneetilise mitmekesisuse või haiguste tekkeloo uurimist.

Üks peamine tegur, mis põhjustab populatsiooni alleelisagedustes alampopulatsioonide teket, on mittejuhuslik ristumine (*nonrandom mating*). Mittejuhusliku ristumise üks oluline määraja on isenditevaheline geograafiline eraldatus. Lisaks sellele kujundab populatsioonistruktuuri ka geenitriiv ja looduslik valik.

## Arvnäitajad
Populatsioonistruktuuri arvuliseks väljendamiseks on kasutada erinevaid lähenemisi. Üks peamine lähenemine on kasutada sisearetuskordajat F_{ST}.

### Sisearetuskordajad

Sisearetuskordaja F_{ST}=\frac{H_T-H_S}{H_T} näitab, kui suur osa populatsiooni heterosügootsusest erineb alampopulatsiooni heterosügootsusest. Mida suurem väärtus, seda rohkem heterosügootsused erinevad.

### Bayesi otsustus
Lisaks üldlevinud sisearetuskordajatele, on välja pakutud ka Bayesi teoreemil põhinevaid statistilisi mudeleid, näiteks Markovi ahela Monte Carlo.

## Vaata ka

* Hardy-Weinbergi seadus

## Viited
Apteeker Melchior ja katustel tantsija

**"Apteeker Melchior ja katustel tantsija"** on Indrek Hargla 2010. aastal ajalehes Eesti Ekspress ilmunud jutustus apteeker Melchior Wakenstedest.

Jutustus on hiljem ilmunud Indrek Hargla jutukogus "Suudlevad vampiirid" (2011).

## Viited

## Välislingid
Indrek Hargla - Apteeker Melchior ja katustel tantsija. Eesti Ekspress, 23. detsember 2010
Ócsa

**Ócsa** on linn Ungaris Pesti komitaadis Gyáli kreisis.

Linna olulisim vaatamisväärsus on 13. sajandi alguses ehitatud romaani stiilis kirik.

## Geograafiline asend
Ócsa asub Budapesti kesklinnast ligikaudu 26 km lõunakagus. Linna läbib Budapest–Lajosmizse–Kecskeméti raudteeliin.

## Ajalugu
Asulat on esmamainitud 1235. aastal.

Ócsa sai linnaõigused 2005. aastal.

## Sõpruslinnad
* Dalgety Bay, Suurbritannia
* Kose vald, Eesti
* Plášťovce, Slovakkia

## Viited
Richard Neal

**Richard Edmund Neal** (sündinud 14. veebruaril 1949) on Ameerika Ühendriikide poliitik. Ta on Esindajatekoja liige alates 1989. aastast. Ta on valitud Esindajatekotta Massachusettsi 1. kongressi ringkonnast. Piirkond, mis oli aastatel 1989–2013 nummerdatud 2. ringkonnana, hõlmab Springfieldi, West Springfieldi, Pitsfieldi, Holyoktsfieldi, Agawam, Chicopee ja Westfield ning on palju maalähedasem kui ülejäänud osariik. Demokraatliku Partei liige Neal on alates 2013. aastast olnud Massachusettsi saadikuterühma esimees Ameerika Ühendriikide Esindajatekojas ning ta on ka New England House'i saadikuterühma esimees.
Joan Verdú

**Joan Verdú Sánchez** (sündinud 23. mail 1995 Andorra la Vellas) on Andorra mäesuusataja. 

Verdú osales FIS-i võistlustel esimest korda 2010. aasta detsembris. 2012. aasta noorte taliolümpiamängudel võitis Verdú Super-G-s pronksmedali. 2012. aasta novembris võistles ta esimest korda Euroopa karikasarjas, kuid ei kvalifitseerunud Levil suurslaalomi teise ringi. Verdú tegi oma maailma karikasarja debüüdi 2016. aasta oktoobris. Ta tuli Söldenis suurslaalomi esimeses ringis 64. kohale ega pääsenud teise ringi. 2017. aasta jaanuaris sai Verdú esimesed Euroopa karikasarja punktid; ta tuli Davosi suurslaalomis kümnendaks. Aastatel 2013 ja 2017 osales Verdú mäesuusa maailmameistrivõistlustel. Tema parimaks tulemuseks oli MM-il 27. koht Alpi kahevõistluses 2017. aastal Ta osales ka 2014. aastal taliolümpial Sotšis, kus võistles suurslaalomis ja langes esimeses ringis välja. 

Hooajal 2021-22 võitis ta oma esimesed Euroopa karikasarja etapid kahes suurslaalomis Glungezeril. Pärast edasisi võite Reiteralmil ja Oppdalis võitis ta Euroopa karika suurslaalomis. See tähendas, et tal oli õigus järgmisel MK-hooajal startida kõigil suurslaalomi aladel, sõltumata rahvuslikust kontingendist. Ta on esimene Andorra sportlane, kes selle on saavutanud. Pekingi taliolümpiamängudel tegi ta taas Andorra spordi ajalugu, kui sai suurslaalomis teise ringi kiireima ajaga 9. koha. Kunagi varem pole Andorra sportlane olnud taliolümpiamängudel paremal kohal. 17. märtsil 2022 võitis ta Kranjska Goras suurslaalomis 17. kohaga oma esimesed MK-punktid. 

Järgmisel hooajal 2022-23 parandas ta seda tulemust kahes suurslaalomis Alta Badias 18.-19. detsembril 2022, millest mõlemas saavutas ta 12. koha. See on võrdne Andorrast pärit suusataja seni parima kohaga mäesuusatamise maailma karikasarjas. 2023. aasta mäesuusatamise maailmameistrivõistlustel Courchevelis/Méribelis saavutas Verdú paralleelslaalomis 10. koha, mis on Andorra suusataja maailmameistrivõistluste esikümne esimene tulemus. 

9. detsembril 2023 Val d'Isères jõudis Verdú poodiumile maailma karikasarjas, mis oli ühtlasi Andorra mäesuusataja esimene poodiumikoht MK-sarja ajaloos. 

## Välislingid
*[Joan Verdú [ROK]-i veebilehel] 
*Joan Verdú   
*Joan Verdú Olympedia veebilehel  
*Joan Verdú Ski-DB veebilehel
Fotorealism

**Fotorealism** on kujutava kunsti suund, mis tekkis 1960. aastate lõpus USA ida- ja läänerannikul ning levis 1970. aastatel üle maailma. See on maalistiil, mille puhul kunstnik tugineb fotodele.

## Stiil
Fotorealismi žanri teoseid iseloomustab uskumatu usutavus ja pisimate detailide kujutamine. Fotorealistid kasutavad oma töödes fotosid, imiteerivad neid ja suurendavad fotograafilise pildi mõju. Fotorealistlik maal on võimatu ilma fotograafiata. Fotorealistid ei reprodutseeri originaalfotot täielikult, vaid püüavad luua midagi tõelisemat. Kunstnikud kogusid teavet kaamerate ja fotode abil. Tulemuseks oli foto koopia, kuid tavaliselt palju suurem kui originaal. Tavaliselt teevad autorid originaalfoto ise. Kunstnikud eelistavad kujutada tavalisi linnamaastikke või igapäevaste asjade natüürmorte. Tehnika valdamise demonstreerimiseks valib kunstnik sageli keerukad pilte. Need sisaldavad peegeldusi, klaaskonstruktsioone või paljusid linnapildi geomeetriliselt täpseid detaile.

## Ajalugu
Fotorealism tekkis 1960. aastate lõpus New Yorgi ja California kunstnike seas ning levis paar aastat hiljem Euroopasse. Sõna „fotorealism“ võttis kasutusele Louis K. Meisel 1968. aastal. Samuti koostas ta selle sõna definitsiooni ning selgitas välja ka fotorealistide peamised omadused, sealhulgas fotograafia kasutamine piltide lõuendile ülekandmisel ja valmis töö fotograafiline täpsus. Fotorealistid rõhutasid hoolika tööga iga pildi väärtust ja akadeemiliste meetodite tähtsust. 

1990. aastatel viisid täiustatud tehnikad ja digitaaltehnoloogia veelgi täpsemate maalideni, sealhulgas kolmemõõtmelisuse illusioonini. Sellisel kujul hakati fotorealismi nimetama hüperrealismiks. Kaasaegsed kunstnikud suhtuvad originaalfotosse suurema vabadusega ega kopeeri seda alati täpselt.

### Fotorealism Eestis
Fotorealism tuli Eestisse 1970. aastal. Järgmise kümnendi jooksul muutus fotorealism Eestis ülipopulaarseks. Kunstnikud pöörasid suurt tähelepanu modernsusele. Tuntud Eesti fotorealistid: Olev Subbi, Aili Vint. Tänapäeval on see kunstisuund samuti populaarne. 

## Fotorealismi kuulsad esindajad
* Richard Estes. Linnapiltide meister ja fotorealistide esimese põlvkonna esindaja.
* Duane Hanson. Skulptor, realistike elusuuruste inimfiguuride autor.
* Ben Schonzeit. Kunstnik, kes loob suureformaadilisi natüürmorte.

## Viited
* https://digikogu.ekm.ee/uus_kategooriapuu/kunst_noukogude_perioodil
* https://kumu.ekm.ee/syndmus/fotorealism-50-aastat-huperrealistlikku-maali/
* https://epl.delfi.ee/artikkel/51186168/fotorealism-see-on-imelihtne
* http://cargocollective.com/curiousfiend/HYPERREALISME-AT-KUNSTHAL
Jäämägi A23a

**Jäämägi A23a** on 1986. aastal Antarktikas Filchner-Ronne'i liustikust eraldunud suur plaatjas jäämägi, mis oli aastaid merepõhjas kinni, kuid hakkas 2020. aastal liikuma. Jäämäe pindala on umbes 3900 ruutkilomeetrit, mis tegi sellest ühe maailma suurima jäämäe, kuni jäämägi A76 ajutiselt selle suuruse ületas. 

Ligi triljon tonni kaaluv ja umbes 400&nbsp;m paksune jäämägi möödus 2023. aasta novembris Antarktika poolsaare põhjatipust ja triivis edasi Lõuna-Jäämere suunas. 2023. aasta 1. detsembril jõudis Antarktika poolsaare tipu lähedal jäämäe juurde polaaruurimislaev RRS Sir David Attenborough. Kiirusega 10 sõlme liikuval laeval kulus jäämäest ümber sõitmiseks ja veeproovide võtmiseks mitu tundi.

2025. aasta kevadel jäi A23a kinni Lõuna-Georgia saare juures.

## Viited

## Välislingid
* Jonathan Amos. A23a: Spectacular arches, caves as monster iceberg decays. BBC News, 16. jaanuar 2024
Siid-narmasnutt

**Siid-narmasnutt** (*Inocybe geophylla*), ka lilla narmasnutt ja valge narmasnutt, on šampinjonilaadsete seltsi narmasnutiliste sugukonda kuuluv liik.

Seene varieteediks on lilla teisend.

## Välislingid
*
Pisarhebel

**Pisarhebel** (*Hebeloma crustuliniforme*) on šampinjonilaadsete seltsi kuuluv liik seeni.

## Välislingid
*
Metsakäharik

**Metsakäharik** (*Rhytidiadelphus triquetrus*) kuulub klassi lehtsamblad, sugukonda laanikulised ja perekonda käharik. 

## Kirjeldus
Metskäharik on kollakasroheline ja suurekasvuline sammal, mille varte pikkus varieerub 15 cm kuni 20 cm. Tema okastipud on paksenenud ning kasvavad erineva pikkusega. Lehed on varrest eemale suunatud ja asetsevad ebakorrapäraselt. Eriti on seda näha tuttitaoliste oksatippude järgi. Lehtede ülaserv on väljaulatuv, pikkus kuni 5-7 mm ja laius 3 mm. Lehed on südamekujulised kuni kolmnurksed, laiad munajad ja teravalt sakilised kogu serva ulatuses. Moodustab maapinnal samblavaiba. 
## Levik

Metsakäharik on tüüpiline metsade sammal. See kasvab okas- ja segametsades puude alusel ning metsapõhjaga kaetud kividel. Lehtmetsades puudub. Metsakäharik eelistab kasvada varjus, jahedas, huumusega rikkal ja niiskel maapinnal. Kui metsakäharik saab liiga palju valgust, siis tema värvus muutub pruuniks ning hakkab kuivama ära. Laialdaselt levinud liik suuremas osas Euroopast. Leidub ka Aasias, Aafrikas ja Põhja-Ameerikas. Eestis sage, levinud kogu alal. Mõnikord võib see liik seguneda koos *[[Harilik laanik|Hylocomium splendens]]*, *Rhytidiadelphus loreus* ja *Kinbergia`*ga.
## Paljunemine
Metsakäharik paljuneb eostega, millest moodustub eelniit ning hiljem kasvavad suguorganitega taimed. Viljastatud munarakust areneb eoskupar, milles valmivad eosed taime levikuks. Eoskuprad on viltused, piklikmunajad teritunud tipuga, punakaspruunid. Asetsevad varrel külgmiselt 2-4 cm pikkusel harjasel. Eoskupraid esineb harva. Valmivad talvel ja levivad kevadel.
## Koht ökosüsteemis
Moodustab matsaalustel paksa samblavaiba, milles varjuvad ja talvituvad putukad, ämblikud, hiired jt.
Pesaehitusmaterjal lindudele nagu tihane, käblik. 
## Viited
# Alexander Bogolyubov, ecosystema.ru, 2001-2020
# https://bio.edu.ee/taimed/sammal/metsakah2.htm, Tartu Ülikooli Loodusteadusliku hariduse keskuses, endises Loodusteaduste didaktika lektoraadis valminud veebipõhised õpikeskkonnad, Viimati täiendatud: 31.12.2022
# https://bio.edu.ee/taimed/sammal/metsakah.htm, Tartu Ülikooli Loodusteadusliku hariduse keskuses, endises Loodusteaduste didaktika lektoraadis valminud veebipõhised õpikeskkonnad, Viimati täiendatud: 31.12.2022
# https://blogs.ubc.ca/biology321/?page_id=524
#https:terrariumcreations.com, terrarium creations.
Tühi tüüp

**Tühi tüüp** ehk **absurdtüüp** on tüübiteoorias tüüp, millel pole ühtegi termi. See tähendab, et sellest tüübist pole võimalik ette näidata ühtegi väärtust. Seda tavaliselt märgitakse kui \mathbb 0, ning seda võib defineerida kui 0-aarset kaaskorrutist (ehk mitte ühegi tüübiga hulga lõikumatu summa). Seda võib defineerida ka kui polümorfne tüüp \forall t.t 

Mis tahes tüübi P puhul on tüüp \neg P defineeritud kui P\to \mathbb 0. Kirjapildist tulenevalt ning Curry-Howardi vastavuse järgi on \mathbb 0 tüüpi term väär väide ning term tüübiga \neg P tõestab väite P ebatõesust. 

Tüübiteooria ei pea sisaldama tühja tüüpi. Teooriates, kus see eksisteerib, ei ole see tavaliselt unikaalne. Näiteks on T \to \mathbb 0 samuti tühi mistahes mittetühja tüübi T puhul. 

## Näide
Haskelli keeles on saadaval tühi tüüp nimega `Void`, millega koos on defineeritud funktsioon `absurd`, signatuuriga `Void -> a`. See tähendab, et funktsioon võtab vastu väärtuse tüübiga `Void` ning tagastab väärtuse tüübiga `a`. Kuna sellist väärtust ei ole võimalik esitada, ei ole seda funktsiooni võimalik kutsuda.

## Viited